**Proces - verbal**

**al ședinței extraordinare a Consiliului Județean Vrancea**

**din data de 4 mai 2023**

În data de 4 mai 2023, la sediul Consiliului Județean Vrancea din Focșani, b-dul Dimitrie Cantemir nr. 1, a avut loc ședința extraordinară a Consiliului Județean Vrancea convocată prin Dispoziția președintelui consiliului județean nr.520 din 28.04.2023.

Cu îndeplinirea procedurilor legale în materie, lucrările ședinței au fost conduse de președintele Consiliului Județean Vrancea, domnul Cătălin Toma, care a precizat că ședința se desfășoară prin platforma online de videoconferință/teleconferință Zoom, caracterul public al acesteia fiind asigurat prin publicarea pe site a minutei, imediat dupa ședință, și prin transmiterea dezbaterilor online.

Cvorumul necesar pentru ca ședința să fie legal constituită a fost întrunit, prezenți fiind 32 de aleși județeni din care - 31 de consilieri județeni din 31 de consilieri județeni în funcție, plus președintele consiliului județean. Domnul consilier județean Zamfirescu Valerică s-a conectat la lucrările ședinței după prezentarea ordinii de zi.

**Președintele Consiliului Județean Vrancea, domnul Cătălin Toma,**  a precizat că pentru acordarea și decontarea activităților din cadrul programului anual pentru acordarea de finanțări nerambursabile este necesara încheierea contractelor de finanțare nerambursabilă anterior desfășurării activităților din proiect.

Prin urmare, s-a trecut la prezentarea ordinii de zi a ședinței pe care a fost înscris proiectul de hotărâre privind „Încheierea contractelor de finanțare nerambursabilă acordate de Consiliul Județean Vrancea în cadrul Programului anual pentru acordarea de finanțări nerambursabile alocate de la bugetul local al județului Vrancea, pe anul 2023, în conformitate cu prevederile Legii nr. 350/2005 „.

**Fiind supusă votului plenului consiliului județean, ordinea de zi a fost aprobată în unanimitate. (31 de voturi ”pentru”)**

Președintele consiliului județean a menționat că au fost îndeplinite toate procedurile impuse de Codul Administrativ, proiectul de hotărâre înscris pe ordinea de zi fiind însoțit de raportul compartimentului de specialitate și de avizul comisiei de specialitate, care au fost transmise prin posta electronică. Totodată, a reamintit consilierilor județeni că, în situația în care se află în conflict de interese, aceștia au obligaţia să nu participe la adoptarea proiectului de hotărâre în cauză și să anunţe acest fapt la începutul şedinţei pentru a se consemna în procesul-verbal.

Ulterior, s-a trecut la dezbaterea proiectului de hotărâre privind „Încheierea contractelor de finanțare nerambursabilă acordate de Consiliul Județean Vrancea în cadrul Programului anual pentru acordarea de finanțări nerambursabile alocate de la bugetul local al județului Vrancea, pe anul 2023, în conformitate cu prevederile Legii nr. 350/2005 „.

**Domnul consilier județean Carabă Ionel** a dorit să mulțumească membrilor comisiilor de evaluare pentru profesionalismul de care au dat dovadă, amintind că prezența în aceste comisii nu este remunerată. A precizat că alocarea unui buget mai mare anul acesta a permis înscrierea unui număr mai mare de participanți. Astfel, din cele 28 de proiecte depuse, 15 au obținut finanțarea nerambursabilă, apreciind totodată că cel puțin încă 2 proiecte ar mai fi meritat să fie câștigătoare. Prin urmare, în acest an, vrâncenii vor beneficia de mai multe evenimente sportive, culturale, concerte.

**Domnul consilier județean Drăghici Marian** a felicitat asociațiile sportive care au depus proiecte spre finanțare și a apreciat că în viitor ar fi benefic să fie alocate sume echitabile pentru toate domeniile. A dat exemplu Consiliul Județean Harghita unde au fost alocate sume tuturor asociațiilor sportive. Totodată, a amintit cazul Asociației de handbal din județul Vrancea care a fost respinsă din cauza unor hotărâri judecătorești care nu au sosit la timp și pentru care a considerat că ar fi trebuit să existe mai multă clemență având în vedere importanța acestui sport și rezultatele obținute la nivel național si internațional.

**Domnul consilier județean Claudiu Matei** a mulțumit ong-urilor care și-au manifestat interesul față de Programul anual pentru acordarea de finanțări nerambursabile. A mai precizat că proiectele declarate eligibile sunt din domenii variate, iar cele care au fost excluse nu au respectat documentația. Astfel, a amintit că din domeniul sportiv au fost declarate eligibile 7 proiecte, 3 proiecte din sfera culturală, iar din zona educație și tineret 8 proiecte au fost declarate eligibile.

**Domnul consilier județean Drăghici Marian** a precizat că știa că nu doar latura sportivă este implicată în acest program de finanțare și că nu ar dori ca politicul să fie prezent în alocarea acestor sume.

**Domnul consilier județean Carabă Ionel** a subliniat că întregul proces de evaluare a fost unul corect, din cadrul comisiilor de evaluare făcând parte cel puțin 3 membri care nu au legătură cu sfera politicului.

**Fiind supus votului, proiectul de hotărâre a fost adoptat cu 21 voturi ” pentru ”** ( Atarcicov Adrian, Blîndu Nicușor, Ghețu Cătălin, Toma Cătălin, Cel - Mare Ionel, Alexe Vasile, Bălosu Cristinel, Crețu Adrian-Vasile, Carabă Ionel, Epure Ion, Lazăr Dorel, Lepădatu Mihăiță, Matei Claudiu, Marchitan Gabriela, Nedelcu Florin, Săpunaru Dorina, Stroie Gheorghe, Toader Constantin, Vasilache Florin Jan, Vraciu Dorina, Zamfirescu Valerică) ș**i 11 voturi ” împotrivă ”** ( Bălan Doru-Geany, Cristian Dănuț, Drăghici Adrian, Guguianu Constantin, Micu Ioan, Melinte Vasile, Munteanu Ludmila-Gianina, Marin Vasile, Oprișan Marian, Onia Cristian, Tărlungeanu Adelina-Petronela).

Epuizându-se punctele înscrise pe ordinea de zi, președintele consiliului județean a declarat închise lucrările ședinței extraordinare a Consiliului Județean Vrancea din 4 mai 2023.

**Președintele**

**Consiliului Județean Vrancea**

**Cătălin TOMA**

**Secretar general al județului**

**Raluca Dan**